ทีโอดอร์ โรเซอเวลต์

| ทีโอดอร์ โรเซอเวลต์ |
| --- | --- |
Theodore Roosevelt


ประธานาธิบดีสหรัฐ คนที่ 26
ดำรงตำแหน่ง 14 กันยายน พ.ศ. 2444 – 4 มีนาคม พ.ศ. 2452
ก่อนหน้า: วิลเลียม แมกคินลีย์
ถัดไป: วิลเลียม ฮาวเวิร์ด แทฟต์
 
ข้อมูลส่วนบุคคล
เกิด: 27 ตุลาคม พ.ศ. 2401 นครนิวยอร์ก รัฐนิวยอร์ก สหรัฐ
เสียชีวิต: 6 มกราคม พ.ศ. 2462 (60 ปี) ออยสเตอร์เบย์ รัฐนิวยอร์ก สหรัฐ
พรรคการเมือง: พรรคริพับลิกัน (พ.ศ. 2423-2454, พ.ศ. 2459-2462)
คู่สมรส: แอลิซ ฮาธาเวย์ ลี โรเซอเวลต์ (พ.ศ. 2423)  เอดิธ เคอร์มิท คาโรว (พ.ศ. 2429)
บุตร: แอลิซ ลี โรเซอเวลต์ ทีโอดอร์ โรเซอเวลต์ III เคอร์มิท โรเซอเวลต์ อีเทล แคโรว โรเซอเวลต์ อาร์ชิบอล์ด บุลลอตช์ โรเซอเวลต์ เควนติน โรเซอเวลต์
บุพการี: ทีโอดอร์ โรเซอเวลต์ ซีเนียร์ มาร์ธา สตีวาร์ต บุลลอตต์
การศึกษา: มหาวิทยาลัยฮาร์วาร์ด
ลายมือชื่อ: 

ทีโอดอร์ โรเซอเวลต์ ในปี พ.ศ. 2447
ทีโอดอร์ โรเซอเวลต์ (อังกฤษ: Theodore Roosevelt) (27 ตุลาคม ค.ศ. 1958 - 6 มกราคม ค.ศ. 1919) เป็นประธานาธิบดีคนที่ 26 ของสหรัฐ ดำรงตำแหน่งระหว่าง ค.ศ. 1901–1909 ก่อนหน้านั้นโรเซอเวลต์มีบทบาททางการเมืองในนิวยอร์ก รวมถึงการดำรงตำแหน่งผู้ว่าการรัฐคนที่ 33 ของรัฐเป็นเวลาสองปี เขาดำรงตำแหน่งรองประธานาธิบดีคนที่ 25 ในสมัยของวิลเลียม แมกคินลีย์เป็นระยะเวลาหกเดือน และขึ้นสู่ตำแหน่งประธานาธิบดีภายหลังเหตุลอบสังหารแมกคินลีย์ ในฐานะประธานาธิบดี โรเซอเวลต์กลายเป็นผู้นำของพรรครีพับลิกัน และกลายเป็นแรงผลักดันสำหรับนโยบายต่อต้านการผูกขาดและนโยบายก้าวหน้า
ในวัยเด็กโรเซอเวลต์ป่วยด้วยโรคหืดส่งผลให้ร่างกายอ่อนแอ เขาเอาชนะอุปสรรคด้วยจิตใจที่ไม่ยอมแพ้ด้วยการออกกำลังกายอย่างหนัก เขาได้รับการศึกษาด้วยวิธีบ้านเรียน และเริ่มอาชีพนักธรรมชาติวิทยาก่อนเข้าศึกษาที่วิทยาลัยฮาร์วาร์ด ในช่วงเวลานั้นเขาสร้างชื่อในฐานะนักเขียนและนักประวัติศาสตร์ยอดนิยมด้วยผลงานหนังสือ The Naval War of 1812 โรเซอเวลต์กลายเป็นผู้นำฝ่ายปฏิรูปของพรรครีพับลิกันในสภานิติบัญญัติแห่งนิวยอร์ก เขาเผชิญความสูญเสียครั้งใหญ่ด้วยการจากไปของภรรยาและมารดาของเขาซึ่งเกิดขึ้นในคืนเดียวกัน เขาใช้เวลานานในการฟื้นฟูสภาพจิตใจด้วยการซื้อและดำเนินกิจการฟาร์มปศุสัตว์ในดาโกตา โรเซอเวลต์ดำรงตำแหน่งผู้ช่วยเลขานุการกองทัพเรือภายใต้แมคคินลีย์ และในปี ค.ศ. 1898 มีส่วนในการวางแผนการทำสงครามกองเรือในสงครามสเปน–สหรัฐที่ประสบความสำเร็จยิ่งใหญ่ เขาลาออกในเวลาต่อมาเพื่อก่อตั้งกองอาสาในชื่อรัฟไรเดอร์ส (Rough Riders) ซึ่งเป็นหน่วยที่ต่อสู้กับกองทัพสเปนในคิวบาจนเป็นที่รู้จักอย่างกว้างขวาง และกลับมาเยี่ยงวีรบุรุษสงคราม ก่อนจะเข้ารับตำแหน่งผู้ว่าการรัฐนิวยอร์กใน ค.ศ. 1898 อย่างไรก็ดี ความไม่ลงรอยระหว่างตัวเขาและผู้นำพรรคในนิวยอร์กซึ่งไม่ชื่นชอบบุคลิกอันทะเยอทะยานของเขา นำไปสู่การปลุกปลั่นให้แมกคินลีย์เลือกโรเซอเวลต์เป็นผู้ชิงตำแหน่งรองประธานาธิบดี ผลปรากฏว่า การเลือกตั้งใน ค.ศ. 1900 จบลงด้วยชัยชนะถล่มทลายของแมกคินลียน์ และโรเซอเวลต์
โรเซอเวลต์ได้รับเลือกให้ดำรงตำแหน่งสืบต่อจากแมกคินลีย์ซึ่งถึงแก่อสัญกรรมจากเหตุลอบสังหาร ด้วยวัย 42 ปีในวันที่รับตำแหน่ง เขาจึงกลายเป็นประธานาธิบดีที่อายุน้อยที่สุดในประวัติศาสตร์การเมืองสหรัฐ ในฐานะผู้นำขบวนการก้าวหน้า เขาสนับสนุนนโยบายภายในประเทศ "Square Deal" ซึ่งเรียกร้องความเป็นธรรมสำหรับพลเมืองทุกคน ทั้งยังกวาดล้างกลุ่มผลประโยชน์ที่ทรงอิทธิพล ปรับปรุงทางรถไฟ รวมถึงตราพระราชบัญญัติอาหารและยา เขายังเป็นหนึ่งในผู้นำที่มุ่งเน้นกระแสอนุรักษ์ โดยในวาระของเขาได้มีสวนสาธารณะและอุทยานแห่งชาติเกิดขึ้นมากมาย และเป็นตัวตั้งตัวตีในการอนุรักษ์ทรัพยากรธรรมชาติ ในด้านการต่างประเทศ โรเซอเวลต์มุ่งความสนใจไปที่การพัฒนาภูมิภาคอเมริกากลาง โดยริเริ่มก่อสร้างคลองปานามาและขยายแสนยานุภาพกองเรือสหรัฐด้วยการส่งกองเรือใหญ่ขนาดใหญ่ไปยังน่านน้ำทั่วโลก เขายังผลักดันสันติภาพในการยุติสงครามรัสเซีย-ญี่ปุ่นในฐานะผู้อยู่เบื้องหลังสนธิสัญญาพอร์ตสมัท ความสำเร็จดังกล่าวทำให้รับรางวัลโนเบลสาขาสันติภาพ รางวัลอันทรงเกียรติสูงสุดใน ค.ศ. 1905 โรเซอเวลต์มีชัยอย่างถล่มทลายอีกครั้งในการเลือกตั้ง ค.ศ. 1904 เหนืออัลตัน บี. พาร์กเกอร์ เขาบริหารประเทศครบวาระ ตามมาด้วยการรับตำแหน่งของวิลเลียม ฮาวเวิร์ด แทฟต์
อย่างไรก็ดี จุดยืนอนุรักษ์นิยมสุดโต่งของแทฟต์แตกกับโรเซอเวลต์ ส่งผลให้เขาลาออกจากรีพับลิกัน และลงสมัครรับเลือกตั้งในนามพรรคก้าวหน้าใน ค.ศ. 1912 ทว่าความแตกหักระหว่างเขาและรีพับลิกันเป็นเหตุให้วูดโรว์ วิลสันจากเดโมแครตชนะการเลือกตั้งแทน โรเซอเวลต์ใช้เวลา 4 เดือนเพื่อการสำรวจทางวิทยาศาสตร์ติดตามเส้นทางเดินของแม่น้ำแอมะซอน และเกือบต้องสังเวยชีวิตจากโรคเขตร้อน ในระหว่างสงครามโลกครั้งที่หนึ่ง เขาวิจารณ์การบริหารของวิลสันในฐานะที่กีดกันสหรัฐจากสงคราม ข้อเสนอของเขาที่จะนำกองทหารอาสาไปยังฝรั่งเศสถูกปฏิเสธ ในช่วงบั้นปลาย สุขภาพของโรเซอเวลต์ย่ำแย่ลง เขาเสียชีวิตในเดือนมกราคม ค.ศ. 1919 ใบหน้าของเขาได้ถูกสลักไว้ในอนุสรณ์สถานแห่งชาติภูเขารัชมอร์ ซึ่งแสดงให้เห็นว่าเขาเป็นประธานาธิบดีที่มีความสามารถและมีบทบาทมากคนหนึ่ง เขาได้รับการจัดอันสูงในฐานะหนึ่งในประธานาธิบดีสหรัฐที่ดีที่สุด ผู้คนนิยมเรียกเขาว่า เท็ดดี หรือตัวย่อ T.R. ซึ่งโรเซอเวลต์นั้นคือแรงบันดาลใจให้ก่อให้เกิดตุ๊กตาหมีอย่าง หมีเท็ดดี ซึ่งเป็นที่รู้จักกันเป็นอย่างดี